Trine Mach (SF), 2014-03-11:
Jeg vil gerne starte med at slå fast, at det også for SF er dybt beklageligt, at danske fiskere og den danske fiskeriindustri p.t. er afskåret fra at fiske i norsk farvand, men alene kan fiske i EU-farvande.
Helt almindelige fiskere og medarbejdere i fiskeriindustrien er ramt på pengepungen på grund af uenighederne mellem Norge og EU om aftalen, og det koster rigtig mange penge, og den situation skal selvfølgelig løses hurtigst muligt.
Men som det også er blevet sagt flere gange fra den her talerstol, er det i sagens natur Europa-Kommissionen, der planlægger forhandlingernes forløb, ikke Danmark.
Det er Europa-Kommissionen, der sidder med forhandlingskompetencerne, og derfor er den danske indflydelse desværre begrænset, om end ikke ikkeeksisterende.
Det hørte jeg også ministeren bekræfte, og han bekræftede, at han rent faktisk udnytter de muligheder, der også er i det at være dansk minister.
I SF mener vi ikke, at en løsning på forhandlingsproblemet findes i sanktioner mod Norge.
Man kan sagtens stille sig kritisk over for rimeligheden af den norske ageren, men samtidig må man jo erkende, at de ikke gør noget ulovligt.
Omvendt er det jo også rigtig ærgerligt, at man ikke har kunnet lande en samlet kyststatsaftale, som jo på mange måder er blevet set som rammen eller forudsætningen for at lande en aftale med Norge.
I det hele taget virker det her sanktionskrav lidt vikårligt og lidt overilet.
Sagen er, at både danske og norske fiskere allerede mister indtægter, fordi forhandlingerne ikke er afsluttet, og spørgsmålet er, om et større tab for norske fiskere og en eskalering til en reel handelskonflikt vil forbedre forhandlingsklimaet.
Det tror jeg faktisk ikke.
Ud over det vil sanktioner mod Norge også have økonomiske konsekvenser for det danske fiskerierhverv, hvorfor dele af erhvervet, som det også er blevet sagt, også er imod et stop af importen fra Norge.
Det ved Venstre formentlig godt, det ved oppositionen vel generelt godt, og derfor undrer det mig også lidt, at man egentlig har stillet den her forespørgsel, og på en eller anden måde virker det som et forsøg på at miskreditere ministerens forsøg på at påvirke Europa-Kommissionen i den her sag.
Vi er meget enige med ministeren i at støtte bestræbelserne på at finde en forhandlet løsning.
Som i så mange andre politiske forhold er forhandlinger at foretrække.
Det vil også anses som en central grund, at danske fiskere lige nu betaler en høj pris.
Og så er det ikke mindst væsentligt for SF for at kunne forfølge en anden vigtig politisk ambition, nemlig bæredygtighed i fiskeriet.
Det er også fokus for den reform af fiskeripolitikken, som EU her har igangsat, og fødevareministerens forgænger, fru Mette Gjerskov, kunne sidste år oplyse, da man dengang indgik en aftale med Norge, at der ville blive taget et nyt grønt initiativ, nemlig at der skulle nedsættes en arbejdsgruppe med deltagelse af redskabseksperter, forvaltere og erhvervet i det hele taget, som skulle komme med forslag til endnu flere forbedringer af, hvordan man kunne fremme grøn omstilling i fiskerierhvervet.
Vi har fået oplyst af ministeriet, at anbefalingerne kommer her til efteråret, og dem glæder vi os rigtig meget til at diskutere, for det er jo en del af hele diskussionen af fiskerierhvervet og fiskeripolitikken generelt.
Jeg skal understrege igen her til sidst, at vi fra SF's side har meget stor forståelse for den usikkerhed og frustration, som danske fiskere oplever i den her situation.
Det er alvorligt, men det betyder ikke, at Danmark skal støtte, at EU skal kaste sig ud i nogle forhastede sanktioner med en traditionelt tæt samarbejdspartner, det er ikke den vej, vi skal gå, slet ikke når der i virkeligheden fortsat er forhandlinger i gang, og det er også det, ministeren har understreget.
Så for SF er en forhandlet aftale den rigtige sti at vælge, og den ønsker vi at gå hele vejen ned ad.
Derfor opfordrer vi ministeren til at fortsætte arbejdet med at tilskynde forhandlingsparterne til at nå til enighed og ikke mindst at anspore parterne til, at man næste år får de bilaterale forhandlinger i gang så tidligt som muligt, for det er det bedste for den danske fiskeindustri på den lange bane.
På den måde kan vi også arbejde for, at vi ikke ender i en lignende og uholdbar situation fremadrettet.